Hættustig almannavarna vegna hættu á gróðureldum er enn í gildi, allt frá Breiðafirði að Eyjafjöllum, og óvissustig er á Norðurlandi vestra. Lítil sem engin úrkoma er í kortunum fyrr en eftir hvítasunnuhelgi.
Almannavarnir, slökkvilið og aðrir viðbragðsaðilar funda daglega til þess að meta stöðuna. Eitthvað rigndi í gær, mest á Vesturlandi, en Heiðar Örn Jónsson varaslökkviliðsstjóri hjá slökkviliði Borgarbyggðar segir það hafa dugað skammt og jafnvel hafi rignt minna en vonast var til. Við það hafi einungis myndast yfirborðsraki sem gufar fljótt upp.
Svo erum við að horfa fram á það að það er lítil sem engin úrkoma alla vega fram yfir Hvítasunnuhelgi miðað við spár.
Hvað þarf að rigna mikið til að eitthvað breytist?
Ja, það þyrfti að vera svona tveggja daga góð úrkoma með ákveðnu millibili til þess að við séum að sjá einhvern almennilegan raka í jarðvegi.
Bann við opnum eldi er enn í gildi á Suður- og Vesturlandi og fólk beðið um að sýna aðgát á Norðvesturlandi.
Við biðjum fólk um að vera á varðbergi. Fara varlega og fylgjast með hvort öðru og minna hvort annað á.
Hættustig almannavarna er enn í gildi á Suður- og Vesturlandi vegna hættu á gróðureldum og óvissustig er á Norðvesturlandi. Stjórnvöld áætla að kaupa þrjár nýjar slökkviskjólur fyrir Landhelgisgæsluna til að tryggja viðbúnað við gróðureldum.